Klov sarayı
Klov sarayı (ukr. Кловський палац) — Kiyevdə Ukrayna Ali Məhkəməsinin yerləşdiyi bina. Bina adını Peçersk rayonunun Klov məhəlləsindən almışdır. Barok üslublu iqamətgah 1752-1756-cı illər arasında Kiyev-Peçora lavrası tərəfindən ayrılmış vəsait hesabına inşa edilmişdir. Rus kral ailəsinin monastıra səfərləri zamanı ondan əvvəlki taxta sarayda olduğu kimi sarayda qalması gözlənilirdi. Memarlarının İohann Şedel Qotfrid və Pyotr Neyelov olduğu güman edilir.. Faktiki tikintiyə Stepan Kovnir nəzarət edirdi. Əsas zalda 1760-cı ildə fresk edilmiş plafond vardır. Sarayın ətrafında bağ da salınmışdı. Saray kral ailəsi tərəfindən ziyarət edilmədiyindən, yararsız vəziyyətə düşmüşdü. 1787-ci ildə Kiyevdən keçən Rusiya imperatriçası II Yekaterina iqamətgahı üçün Mariinski sarayına üstünlük verdi. 1858-ci ildə yanğın nəticəsində saray dağılsa da, qısa müddətdən sonra yuxarı mərtəbə və yan əlavələri ilə yenidən quruldu. Rusiya inqilabından sonra saray yandı. 1970-ci illərdə sarayda bərpa prosesləri aparılıb.